b'\n_START_ARTICLE_\nAlfred af Sachsen-Coburg og Gotha (1874-1899)\n_START_SECTION_\nTidlige liv\n_START_PARAGRAPH_\nPrins Alfred af Edinburgh blev f\xc3\xb8dt den 15. oktober 1874 p\xc3\xa5 Buckingham Palace i London som det \xc3\xa6ldste barn og eneste s\xc3\xb8n af Prins Alfred, Hertug af Edinburgh, n\xc3\xa6st\xc3\xa6ldste s\xc3\xb8n af Dronning Victoria af Storbritannien og Prins Albert af Sachsen-Coburg og Gotha, og Storfyrstinde Maria Alexandrovna af Rusland, datter af Kejser Alexander 2. af Rusland og Prinsesse Marie af Hessen og ved Rhinen._NEWLINE_Han blev d\xc3\xb8bt den 23. november 1874 i the Lower Bow Room i Buckingham Palace af \xc3\x86rkebiskoppen af Canterbury Archibald Campbell Tait med navnene Alfred Alexander William Ernest Albert. Hans faddere var hans farmor Dronningen af Storbritannien, hans morfar Kejseren af Rusland, hans faster Kronprinsessen af Tyskland, hans grandonkel Hertugen af Sachsen-Coburg og Gotha og hans farbror Fyrsten af Wales. I familien blev han senere kendt under k\xc3\xa6lenavnet Young Affie._NEWLINE_Prins Alfred voksede op i for\xc3\xa6ldrenes residens Clarence House i London med sine fire yngre s\xc3\xb8stre: Prinsesse Marie, Prinsesse Victoria Melita, Prinsesse Alexandra og Prinsessse Beatrice. Han var et begavet men f\xc3\xb8lsomt barn, der modtog en streng og ren tysk opdragelse under ledelse af den tyraniske husl\xc3\xa6rer Dr. Rolfs, der satte pris p\xc3\xa5 at ydmyge prinsen i andres n\xc3\xa6rv\xc3\xa6r. Alfred led ogs\xc3\xa5 under adskillelsen fra sine s\xc3\xb8stre og far, der som aktiv britisk marineofficer ofte var frav\xc3\xa6rende fra hjemmet. Hans mor, der blev anset som f\xc3\xb8lelseskold og streng, var fortaler for s\xc3\xb8nnens strenge opdragelse.\n_START_SECTION_\nArveprins af Sachsen-Coburg og Gotha\n_START_PARAGRAPH_\nI 1893 d\xc3\xb8de hans grandonkel, Hertug Ernst 2. af Sachsen-Coburg og Gotha, uden arvinger. Prins Alberts \xc3\xa6ldste s\xc3\xb8n, Fyrsten af Wales havde tidligere fraskrevet sig arveretten til hertugd\xc3\xb8mmet, og hertugtitlen gik derfor videre til Prins Alberts n\xc3\xa6ste s\xc3\xb8n, Prins Alfred, Hertug af Edinburgh. Alfred selv blev herefter arveprins af Sachsen-Coburg og Gotha. Ved faderens tronbestigelse flyttede familien til Tyskland, hvor de boede p\xc3\xa5 Schloss Rosenau n\xc3\xa6r Coburg.\n_START_SECTION_\nAflyst forlovelse\n_START_PARAGRAPH_\nDen 28. januar 1895 offentliggjorde the Court Circular, at han var blevet forlovet med Hertuginde Elsa af W\xc3\xbcrttemberg, datter af Hertug Eugen af W\xc3\xbcrttemberg og Storfyrstinde Vera Konstantinovna af Rusland. Brylluppet fandt dog aldrig sted, og Hertuginde Elsa giftede sig senere med Prins Albrecht af Schaumburg-Lippe.\n_START_SECTION_\nD\xc3\xb8d\n_START_PARAGRAPH_\nArveprins Alfred d\xc3\xb8de 24 \xc3\xa5r gammel den 6. februar 1899 under et ophold p\xc3\xa5 Martinnsbrunn Sanatorium i Gratsch n\xc3\xa6r Meran i Grevskabet Tyrol i \xc3\x98strig-Ungarn (nu Sydtyrol i Italien). De n\xc3\xb8jagtige omst\xc3\xa6ndigheder omkring Prins Alfreds d\xc3\xb8d er aldrig blevet klarlagte, og mange forskellige udl\xc3\xa6gninger og hypoteser er blevet offentliggjorte. Han blev begravet i Det Hertugelige Mausoleum p\xc3\xa5 Friedhof am Glockenberg i Coburg._NEWLINE_Efter Arveprins Alfreds d\xc3\xb8d m\xc3\xa5tte tronf\xc3\xb8lgen i Sachsen-Coburg og Gotha fastl\xc3\xa6gges p\xc3\xa5 ny. Hertug Alfreds lillebror, Prins Arthur frasagde sig arveretten p\xc3\xa5 vegne af sig selv og sin s\xc3\xb8n, Prins Arthur. Dermed overgik positionen som tronf\xc3\xb8lger til Hertug Alfreds n\xc3\xa6ste brors eneste s\xc3\xb8n, Prins Charles Edward, der blev hertug ved Hertug Alfreds d\xc3\xb8d i 1900.'